NMC चेयरमैन की नियुक्ति का नकली लेटर जारी किया था; हेल्थ मिनिस्ट्री की शिकायत पर हुई कार्रवाई
Delhi Police Arrests Two Individuals for Fake Appointment Letters; ये दोनों आरोपी केंद्रीय मंत्रालयों और सरकारी संस्थाओं में नियुक्ति के फर्जी लेटर देकर हाई-प्रोफाइल लोगों के साथ धोखाधड़ी करते थे।
दिल्ली पुलिस ने फर्जी अपॉइंटमेंट लेटर देकर लोगों को ठगने वाले दो लोगों को गिरफ्तार किया है। ये दोनों आरोपी केंद्रीय मंत्रालयों और सरकारी संस्थाओं में नियुक्ति के फर्जी लेटर देकर हाई-प्रोफाइल लोगों के साथ धोखाधड़ी करते थे।
पुलिस के मुताबिक, हेल्थ मिनिस्ट्री के अंडर सेक्रेटरी चंदन कुमार ने मिनिस्ट्री के नाम पर फर्जी लेटर बनाए जाने की शिकायत की थी। जिसकी जांच करने के बाद पुलिस ने यह कार्रवाई की।
नकली लेटर से कर दी NMC चेयरमैन की नियुक्ति
अंडर सेक्रेटरी चंदन कुमार ने अपनी शिकायत के साथ एक लेटर भी लगाया। इसमें लिखा था कि नेशनल मेडिकल कमीशन (NMC) के चेयरमैन सुरेश चंद्र शर्मा का कार्यकाल जनवरी में खत्म हो रहा है। उनके बाद गुजरात मेडिकल काउंसिल के मेंबर डॉ सुरेश के पटेल को NMC का नया चेयरमैन बनाया जा रहा है। वे 3 से 10 अप्रैल के बीच पद संभाल सकते हैं।
चंदन कुमार के मुताबिक, हेल्थ मिनिस्ट्री के नाम पर जारी किया गया ये लेटर फर्जी था। मंत्रालय ने ऐसा कोई ऑर्डर पास नहीं किया था।
जेल से बाहर आकर हाई प्रोफाइल लोगों को बनाया निशाना
मामले की जांच करते हुए पुलिस ने गुजरात के वडोदरा से अहमद खान को गिरफ्तार किया। इसके बाद यूपी के लखनऊ से हिमांशु पांडे को गिरफ्तार किया।
पांडे ने बताया कि वह अहमद और दूसरे सहयोगियों के साथ मिलकर फर्जी सरकारी नौकरी का रैकेट चलाता था। उसे 2021 में गुजरात पुलिस ने धोखाधड़ी और फर्जी नियुक्ति पत्र जारी करने के लिए गिरफ्तार किया था। पिछले साल ही वह जमानत पर जेल से छूटा था।
उसने बाहर आकर बड़े लोगों को निशाना बनाने का फैसला किया। उसने हाई-प्रोफाइल लोगों को अलग-अलग कमीशनों में उच्च पदों के अपॉइंटमेंट लेटर दिए।
तैयारी करने के लिए दिल्ली आया था आरोपी
मुख्य आरोपी हिमांशु पांडे ने कानून की पढ़ाई की है। वह कॉम्पिटिटिव एग्जाम्स की तैयारी करने के लिए दिल्ली आया था। वहां उसकी मुलाकात फेक जॉब रैकेट चलाने वाले राजू से हुई। उसकी बातों से प्रभावित होकर हिमांशु भी उसके गिरोह में शामिल हो गया। कुछ समय बाद राजू की मौत हो गई और रैकेट की जिम्मेदारी हिमांशु के पास आ गई।
उधर, वडोदरा में कपड़े बेचने वाला अहमद काम के सिलसिले में दिल्ली आता रहता था। यहां पांडे से मिलने के बाद वह भी उसके गिरोह में शामिल हो गया था।